[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.7.2007

COM(2007) 430 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον προσδιορισμό της ουσίας 1-βενζυλπιπεραζίνη (BZP) ως νέου συνθετικού ναρκωτικού το οποίο πρέπει να υπόκειται σε μέτρα ελέγχου και ποινικές διατάξεις

(υποβληθείσα από την Επιτροπή)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον προσδιορισμό της ουσίας 1-βενζυλπιπεραζίνη (BZP) ως νέου συνθετικού ναρκωτικού το οποίο πρέπει να υπόκειται σε μέτρα ελέγχου και ποινικές διατάξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης,

την απόφαση 2005/387/ΔΕΥ, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών[1], ιδίως δε το άρθρο 8 παράγραφος 1,

την πρωτοβουλία της Επιτροπής,

Εκτιμώντας τα εξής:

1. Σε σχέση με την ουσία 1-βενζυλπιπεραζίνη (1-benzylpiperazine - «BZP») καταρτίστηκε έκθεση αξιολόγησης κινδύνων κατ’ εφαρμογή του άρθρου 6 της απόφασης 2005/387/ΔΕΥ του Συμβουλίου στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας. Η έκθεση υποβλήθηκε ακολούθως στο Συμβούλιο και την Επιτροπή στις 31 Μαΐου 2007.

2. Η BZP είναι συνθετική ουσία και η πρώτη αναφορά γι’ αυτή στην Ευρωπαϊκή Ένωση έγινε το 1999. Όπως και η αμφεταμίνη και η μεταμφεταμίνη, η BZP διεγείρει το κεντρικό νευρικό σύστημα, αλλά η δραστικότητά της είναι πολύ χαμηλότερη (είναι ίση με το 10% περίπου της δραστικότητας της δ-αμφεταμίνης). Ο μεταβολισμός της BZP είναι πιθανό να επηρεάζεται από γενετικούς πολυμορφισμούς των συστημάτων ενζύμων, με αποτέλεσμα να υπάρχουν μεγάλες διαφορές από άτομο σε άτομο όσον αφορά την ευαισθησία στην επίδραση της BZP. Υπάρχει επίσης πιθανότητα αλληλεπίδρασης με άλλες ναρκωτικές ουσίες, αλλά συνολικά δεν είναι διαθέσιμα σχετικά φαρμακοκινητικά στοιχεία για τους ανθρώπους.

3. Σε μερικά κράτη μέλη η BZP διατίθεται νομίμως από λιανεμπόρους χημικών ουσιών. Με σκοπό την αναψυχή, πωλείται υπό μορφή δισκίων και καψουλών μέσω δικτυακών τόπων ή, σε ορισμένα κράτη μέλη, σε καταστήματα που πωλούν προϊόντα του συρμού ή προϊόντα φυσικής διαβίωσης. Στην αγορά των παράνομων ναρκωτικών ουσιών, η BZP πωλείται και αγοράζεται επίσης ενίοτε όπως το δημοφιλές ναρκωτικό «έκσταση».

4. Δεκατρία κράτη μέλη και μία τρίτη χώρα (Νορβηγία) έχουν αναφέρει κατασχέσεις της ουσίας BZP σε μορφή σκόνης, καψουλών ή δισκίων, οι οποίες αφορούσαν από μία κάψουλα ή δισκίο μέχρι 64.900 δισκία. Είναι λιγοστά τα στοιχεία τα οποία θα μπορούσαν να υποδηλώσουν την ύπαρξη σύνθεσης, επεξεργασίας ή διανομής της BZP σε μεγάλη κλίμακα και τη σχετική εμπλοκή του οργανωμένου εγκλήματος.

5. Η BZP δεν έχει αποδεδειγμένη και αναγνωρισμένη ιατρική αξία. Στην Ευρωπαϊκή Ένωση δεν υπάρχουν γνωστά και εγκεκριμένα ιατρικά προϊόντα τα οποία να περιέχουν BZP.

6. Η BZP δεν αποτελεί σήμερα αντικείμενο αξιολόγησης, ούτε έχει αποτελέσει αντικείμενο αξιολόγησης στο πλαίσιο του συστήματος των Ηνωμένων Εθνών. Σε πέντε κράτη μέλη η BZP υπόκειται σε μέτρα ελέγχου και σε ποινικές κυρώσεις, που προβλέπονται από τη νομοθεσία των υπόψη κρατών μελών με βάση τις υποχρεώσεις που αυτά υπέχουν δυνάμει των συμβάσεων των Ηνωμένων Εθνών του 1961 και του 1971. Δύο κράτη μέλη εφαρμόζουν για την BZP μέτρα ελέγχου κατ’ εφαρμογή της νομοθεσίας τους περί φαρμάκων.

7. Η BZP έχει ανευρεθεί σε δείγματα νεκροψίας, αν και ο βαθμός ευθύνης της BZP για τους σχετικούς θανάτους δεν είναι γνωστός, καθώς σε όλες αυτές τις περιπτώσεις ο θάνατος μπορούσε να αποδοθεί και σε άλλες ουσίες ή περιστάσεις.

8. Από τη σχετική αξιολόγηση κινδύνων προέκυψε ότι δεν υπάρχουν επιστημονικά αποδεικτικά στοιχεία ικανά να οδηγήσουν σε ασφαλές συμπέρασμα σχετικά με τη συνολική επικινδυνότητα της BZP. Λόγω των διεγερτικών ιδιοτήτων, του κινδύνου που συνεπάγεται για την υγεία και της έλλειψης ιατρικής χρησιμότητας της BZP, αλλά και κατ’ εφαρμογή της αρχής της πρόνοιας, επιβάλλεται ο έλεγχος της συγκεκριμένης ουσίας, αλλά τα μέτρα ελέγχου πρέπει να αντιστοιχούν στους σχετικά περιορισμένους κινδύνους τους οποίους αυτή εγκυμονεί.

9. Η υπαγωγή της 1- βενζυλπιπεραζίνης σε μέτρα ελέγχου θα μπορούσε να συμβάλει στην αποτροπή προβλημάτων στο πλαίσιο της επιβολής του διεθνούς δικαίου και της ανάπτυξης δικαστικής συνεργασίας.

ΑΠΟΦΑΣΙΖΕΙ:

Άρθρο 1

Τα κράτη μέλη λαμβάνουν τα αναγκαία μέτρα, σύμφωνα με τις διατάξεις της εθνικής τους νομοθεσίας, με σκοπό την υπαγωγή της ουσίας 1- βενζυλπιπεραζίνη (1-benzylpiperazine, γνωστή επίσης ως «1-benzyl-1», «4-diazacyclohexane», «N-benzylpiperazine» ή – λιγότερο συγκεκριμένα – ως «βενζυλπιπεραζίνη» ή «BZP») σε μέτρα ελέγχου, ανάλογα των κινδύνων που αντιπροσωπεύει η εν λόγω ουσία, καθώς και σε ποινικές κυρώσεις, με βάση τις διατάξεις της νομοθεσίας των κρατών μελών προς εκπλήρωση των υποχρεώσεων που αυτά υπέχουν δυνάμει της σύμβασης των Ηνωμένων Εθνών του 1971 περί ψυχοτρόπων ουσιών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Παράγει αποτελέσματα από την επομένη της δημοσίευσής της.

Βρυξέλλες,

Για το Συμβούλιο

Ο Πρόεδρος

[1] ΕΕ L 127, 20.5.2005, σ. 32.